Ńdɔ Bəfilísta bə́ ngánɔŋ ezímbí amvóé, bə́ kə́ə́ ai dzɔ́ á Evɛn Ezɛr, á Ashod. 2Ńdɔ Bəfilísta bə́ ngákə ai ezímbí amvóé á ndá Dagôn, bə́ kə́ dzɔ tə́lé á mgbág Dagôn. 3A kə bǒd yā Ashod bə́ ngákə nyían a tə́mpɛl Dagôn, é kídí lénde yə hála bə́ sɔ́ kɔ́b naa Dagôn a dzogó ézīmbí ámvóé Ńtondôbə ósū, a búdú ai ású á sí, ńdɔ̄ bə́ ngábódo Dagôn bə́ dúgan nyé tə́lē á étɔá dzíé. 4A dúgan áfə̄ bə́ ngábad dúgán kə́ nyî á ndá tě, é kídí lénde yǎ hālá, bə́ sɔ́ fə kɔ́b naa Dagôn a dzogó ézīmbí ámvóé Ńtondôbə ósū a búdú ai asú á sí, ǹló Dagôn ai mɔ́ móé, bí dzōgó á ḿbɛ̄ yób bibúbuga bibúbuga, ǹkǔg Dagôn etám ó dzōgó é vóm wóé. 5Asú tē ńdɔ bəfada bə́ Dagôn ai é bod bə́sə̄ bányî á tə́mpɛl Dagôn, bə́ nə́ eki tə tidi m̀bɛ̄ sí Dagôn ai məkǒl, a zaa kwí ámōs yə aná. 6Ńdɔ̄ á wɔ́ Ńtondôbə ó ngádzumbu bǒd yā Ashod á yób ǎ ngasui bɔ́ wɔ̄ŋ á nyɔ́l, ǎ ngábɔ nâ bə́bə̂ bikɛl bə́ kwí bǒd yā Ashod ai ébá yǎ ngɔ́dɔ́ dzīē á nyɔ́l. 7Á yén, bǒd yā Ashod bə́ ngáyén nálā bɔ́ nâ: “Ezímbí ámvóé Zāmbá Ísraɛ̂l é bə́ tɔbɔ ábə̄ bíā, amú wɔ́ wóé ó dzūmbū bíā á yób ó dzūmbū fə̄ Dagôn émēn á yōb. 8Ńdɔ̄ á bə́ ngálóm bándā mīńkúkúmá Bəfilísta mísə, bɔ́ ai bɔ́ nâ: “Byǎbɔ ai ezímbí ámvóé Zāmbá Ísraɛ̂l yá?” Bɔ́ ai bɔ́ nâ: bə́ lómó ézīmbí ámvóé Zāmbá Ísraɛ̂l á Gath.” Ńdɔ̄ bə́ ngálóm ézīmbí ámvóé Zāmbá Ísraɛ̂l wé. 9Á lóm bə́ ngálóm dzɔ̄ wé, wɔ́ Ńtondôbə ó sūí fɔ̄ɔ̄ dzǎl te mod wɔ̌ŋ á nyɔ́l, amú ó ngádzimbi bǒd bə́sə̄ yā dzāl, tɔ mɔ́ngɔ́, tɔ nyiá bodo, ó kúbú bɔ̄ bikɛl á nyɔ́l. 10Ńdɔ̄ bə́ ngálóm ézīmbí ámvóé Ńtondôbə á Ekrôn; á kwí ézīmbí ámvóé é ngákwí á Ekrôn, bǒd yā Ekrôn bə́ bwé mīńyón á mənyu bɔ nâ: “Bə́ sɔ́ ai ezímbí ámvóé Zāmbá Ísraɛ̂l nâ bâzu bía mǎn wē ai ayɔŋ dáán ásə.” 11Ńdɔ̄ bə́ ngábánda miǹkúkúmá Bəfilísta mísə, bɔ́ ai bɔ́ nâ: “Vǎgán ezímbí ámvóé Zāmbá Ísraɛ̂l”, é dúgán áfōlā díé é zā wé mā ai ayɔŋ dámā ásə amú yə̄ nâ wɔ̌ŋ áwú ó ngáyaman á ńgūmā tísɔn ósə amú wɔ́ Zāmbá ó dzumbu ngul étēde. 12É bǒd yā bá ndzí kig wú bə́ ngádzugi ai bikɛl. Ǹtad míńtyé ó tíege á tísɔn ó bɛ́dē á yób étēde.